Snuskommisjonen er en uavhengig granskingsgruppe finansiert av svenske snusprodusenter

Ingen steder er bruk av snus så høy som i Sverige. Og ingen steder er heller ikke andelen av tobakksrelaterte sykdommer så lavt som her. Om Europa forbrukte tobakk på den måten vi gjør i Sverige, ville 200.000 liv reddes hvert år, hevder amerikanske kreftforskere. Det er derfor det amerikanske Food and Drug Administration, FDA, anbefaler at svensk snus kan innføres.

Men mens resten av verden ser på Sverige som et forbilde, gjør vi vårt beste for å motarbeide denne utviklingen. I forslaget til den nye tobakksloven skal snus og sigaretter behandles som likeverdige produkter. De helsemessige effektene anses sekundære.

Vi tror det som skjer nå er en potensiell offentlig helseskandale, og det er derfor vi engasjerer oss. Regjeringens saksordfører Göran Lindahl åpner for et syn på snus som en ren folkehelserisiko. Vi presenterte i dag den nye rapporten «Snusens helseeffekter», hvor vi går gjennom tilgjengelige forskningsresultater og ut fra det drar slutninger om hvordan den svenske snusen bør håndteres.

Vi gjør det som medlemmer av den nyopprettede Snuskommisjonen, en uavhengig granskingsgruppe finansiert av svenske snusprodusenter.

Hva har vi oppdaget?

1. Helseskadene

Mange myter om snus og kreft stammer fra helt andre tobakksprodukter. Seriøse studier av svensk snus viser at det ikke er påvist kobling mellom snus og noen av kreftformene som vanligvis pleier å pekes ut i denne sammenhengen, for eksempel kreft i bukspyttkjertelen eller munn, svelg eller magesekk.

Det er til og med slik at et forskerteam har funnet klare bevis for at snusbrukere har mindre risiko for å rammes av MS. Selv for Parkinsons finnes en lignende studie, da knyttet til nikotinens i dette tilfelle positive effekt.

Ja visst er det bra at det forskes mer på dette området. Men vi mener at diskusjonen må også forholde seg til eksisterende forskning. I dag tar diskusjonen til tider direkte bisarre former, som når tenketanken Tobakksfakta sier at det er en viktig forskningsoppgave å klare å bevise at snus har samme helseeffekt som sigaretter. Sannheten underordnes budskapet.

2. Røykeavvenningseffekten

Noen hevder at fordi snus fører til flere tobakksbrukere, er det feil vei å gå. Vi kjøper ikke dette argumentet. Selv om en nullvisjon for røyking er en rimelig målsetting, kommer for mange liv til å kastes unødig til spille underveis hvis man lukker øynene for forskjellen mellom snus og sigaretter.

Det er utrolig at regjeringens saksordfører Göran Lindahl skriver følgende i sin SOU: Uansett hvordan det forholder seg til vurderingen av snus som røyk avvenningshjelpemiddel, eller snusens mindre skadevirkning enn sigaretter, konstaterer vi at det tobakkspolitiske utgangspunktet er at det ikke skal gjøres forskjell på ulike former av tobakk. Dette har også vært utgangspunktet for våre vurderinger og forslag.

Utrederen tar et stort ansvar for den svenske folkehelsen. Den nåværende regjeringen har i sitt tilleggsdirektiv tydelig fastslått at utrederen skal sikre at forslagene er forholdsmessige og begrunnede i forhold til folkehelsen.

Vårt håp er at regjeringen nå først og fremst tenker på folket og folkehelsen, og ikke gjør en realitet av utrederens ambisjon om å likestille sigaretter og snus. La Sverige fortsatt være et tobakkspolitisk forbilde.

Innlegget ble først publisert i svenske Aftonbladet og er oversatt til norsk av TV 2.